হাসিনাকে ফেরত চাইল ঢাকা, জবাব দিল নয়াদিল্লি

ওয়েব ডেস্ক: বাংলাদেশের (Bangladesh) ক্ষমতাচ্যুত প্রধানমন্ত্রী শেখ হাসিনার (Seikh Hasina) বিরুদ্ধে আন্তর্জাতিক অপরাধ ট্রাইব্যুনাল মৃত্যুদণ্ড ঘোষণার পর তাঁকে অবিলম্বে ফেরত পাঠানোর অনুরোধ জানিয়েছে ঢাকা (Dhaka)। সোমবার ভারতীয় বিদেশ মন্ত্রক জানায়, বাংলাদেশের আদালতের রায় ভারত সরকারিভাবে নথিবদ্ধ করেছে। একইসঙ্গে জানানো হয়, বাংলাদেশে শান্তি, গণতন্ত্র ও স্থিতিশীলতা বজায় থাকাই ভারতের প্রথম অগ্রাধিকার।

বিদেশ মন্ত্রকের বিবৃতিতে বলা হয়েছে, ঘনিষ্ঠ প্রতিবেশী হিসেবে বাংলাদেশে স্থিতিশীলতা বজায় রাখতে ভারত সব পক্ষের সঙ্গে গঠনমূলকভাবে যুক্ত থাকবে। ঢাকার অভিযোগ, গত বছরের অশান্তির পর থেকেই শেখ হাসিনা ভারতে রয়েছেন। ছাত্র আন্দোলনের সময় হিংসা দমনের ঘটনায় তাঁকে ‘মানবতাবিরোধী অপরাধে’ দোষী সাব্যস্ত করা হয়েছে বলে দাবি তাদের। বাংলাদেশের বক্তব্য—কোনও দেশ তাঁকে আশ্রয় দিলে তা “অ-মৈত্রিক” ও “ন্যায়বিচারের প্রতি অবজ্ঞা” হিসেবে গণ্য হবে।

আরও পড়ুন: বিবাহবার্ষিকীর দিনই সাজা ঘোষণা, জানেন হাসিনার স্বামী কে ছিলেন?

তবে কূটনৈতিকমহলের দাবি, ভারত শেখ হাসিনাকে প্রত্যর্পণ করবে না, এ বিষয়ে ঢাকা অবগত। ইউনুস প্রশাসন মূলত ঘরোয়া রাজনৈতিক বার্তাই দিচ্ছে। ২০১৩ সালের ভারত-বাংলাদেশ প্রত্যর্পণ চুক্তি অনুযায়ী, কোনও অনুরোধ রাজনৈতিক উদ্দেশ্যপ্রণোদিত মনে হলে তা প্রত্যাখ্যান করা যেতে পারে। শেখ হাসিনা বরাবরই দাবি করে আসছেন—তাঁর বিরুদ্ধে পদক্ষেপগুলি রাজনৈতিকভাবে প্রভাবিত। গত ডিসেম্বরে ঢাকার তরফে আনুষ্ঠানিকভাবে প্রত্যর্পণের আবেদন পাঠানো হয়েছিল।

এ অবস্থায় দু’দেশের কূটনৈতিক সম্পর্ক নতুন প্রশ্নের মুখে, ভারত কি রাজনৈতিক উদ্দেশ্য যুক্ত বলে ধরে নিয়ে অনুরোধ ফিরিয়ে দেবে, নাকি নতুন কোনও সমাধানের পথ খুলবে? সাউথ ব্লক সূত্রের দাবি, ভারত এখন পরিস্থিতির উপর নজর রাখছে, অতিরিক্ত মন্তব্য করবে না।